د کابل امنيه قومندانۍ وياند خالد ځدراڼ د يکشنبې پر ورځ ازادي راډيو ته ویلي، چې د کابل- جلال‌آباد پر لويه لار په يوه ورځ کې د لسو بېلابېلو ترافيکي پېښو له کبله ١٧ کسان مړه شوي او ١٠ نور ټپيان دي۔

خالد ځدراڼ زیاته کړې؛ دغه ترافيکي پېښې د کابل ولايت د سروبي ولسوالۍ په بېلابېلو سيمو کې رامنځته شوې دي۔

هغه وایي، چې په ټپيانو کې دوه ماشومان او څلور ښځې هم شته۔

ځدراڼ وايي، ټول ټپيان روغتون ته د درملنې لپاره لېږدول شوي دي۔

د نوموړي د څرګندونو له مخې؛ ترافيکي پېښې د موټر چلوونکیو د بې احتياطۍ او مقرراتو ته د نه پاملرنې له کبله رامنځته شوې دي